Incidentul reclamat de vasluianul în vârsăt de 40 de ani s-a petrecut miercuri, 7 martie, într-o pădure de pe raza comunei Oşeşti, unde bărbatul se afla la muncă alături de alţi consăteni. Aflaţi sub influenţa băuturilor alcoolice, între doi dintre muncitori a izbucnit un conflict, agresorul reproşându-i victimei că se odihneşte, în timp ce restul oamenilor lucrau din greu la încărcat lemne într-o remorcă.

”Era supărat că eu nu încărcam lemne în maşină, ca şi ceilalţi. I-am explicat că sufăr de hernie interstiţială şi că nu am voie să fac prea mult efort, dar degeaba. Era prea beat. M-a apucat de geacă, m-a pus la pământ apoi m-a muşcat de ureche. Când m-am ridicat, am dus mâna la cap şi eram plin de sânge. Mi-a spus să nu mai caut bucata de ureche, pentru că a mâncat-o. Am doi martori care au auzit când a zis treaba asta. Acum umblă prin sat şi spune lumii că nu el m-a muşcat, ci calul. O minciună. Când am ajuns la Vaslui, si-au făcut cruce şi cei de la Medicină Legală când m-au văzut”, a declarat, pentru „Vremea Nouă“, victima, pe nume Maricel Rusu.

Bărbatul susţine că agresorul, Vasile Moroşanu, este cunoscut în comunitate ca fiind o persoană recalcitrantă şi că mai mulţi consăteni au avut de suferit din cauza agresivităţii acestuia. Unui bărbat i-a rupt mâna, după ce a încercat să-l lovească cu toporul în cap, pe altul l-a lăsat fără dinţi, în urma unei corecţii aplicate. Ambele victime l-au iertat, pe motiv că agresorul are copii mici de crescut.

Maricel Rusu se arată însă hotărât să nu-l ierte pe agresor, pentru că ”l-a mutilat pe viaţă”. Acesta a anunţat că, în cursul zilei de astăzi, va depune plângere împotriva agresorului pentru vătămare corporală.